ปภ.ติดตามสถานการณ์อุทกภัยอย่างใกล้ชิด ระบุยังมี 9 จังหวัดได้รับผลกระทบ แต่โดยรวมระดับน้ำลดลง พร้อมระดมสรรพกำลังเร่งให้การช่วยเหลือผู้ประสบภัยครอบคลุมทุกด้าน
นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลพายุโซนร้อน "โพดุล" และพายุโซนร้อน “คาจิกิ” ประกอบกับมรสุมตะวันตกเฉียงใต้พัดปกคลุมทะเลอันดามัน ภาคใต้ และอ่าวไทยมีกำลังแรง ตั้งแต่วันที่ 29 สิงหาคมจนถึงปัจจุบัน ทำให้เกิดน้ำท่วมฉับพลัน น้ำป่าไหลหลาก ดินสไลด์ รวม 32 จังหวัด ประชาชนได้รับผลกระทบ 359,888 ครัวเรือน ผู้เสียชีวิต 25 ราย ผู้บาดเจ็บ 1 คน และยังคงมีสถานการณ์ในพื้นที่ 9 จังหวัด ได้แก่ สุโขทัย พิษณุโลก พิจิตร อำนาจเจริญ ยโสธร อุบลราชธานี ร้อยเอ็ด ศรีสะเกษ และนครพนม สถานการณ์โดยรวมระดับน้ำลดลงทุกจังหวัด อพยพประชาชน 4,075 คน ในพื้นที่ 3 จังหวัด รวม 24 จุด         ทั้งนี้ ปภ.ได้ร่วมกับหน่วยงานที่เกี่ยวข้องระดมสรรพกำลังเร่งให้การช่วยเหลือผู้ประสบภัย อีกทั้งสำรวจความเสียหายครอบคลุมทุกด้าน เพื่อให้การช่วยเหลือตามระเบียบกระทรวงการคลังต่อไป         อย่างไรก็ตาม ขอให้ประชาชนให้ติดตามพยากรณ์อากาศและประกาศเตือนภัยอย่างใกล้ชิด พร้อมปฏิบัติตามคำเตือนและคำแนะนำอย่างเคร่งครัด รวมถึงระมัดระวังภัยที่มักเกิดในช่วงน้ำท่วม เช่น อุบัติภัยจากไฟฟ้า อุบัติภัยทางน้ำ สัตว์มีพิษ เพื่อป้องกันอันตรายที่อาจเกิดขึ้น         สำหรับประชาชนที่ได้รับความเดือดร้อนจากสถานการณ์ภัย สามารถติดต่อขอความช่วยเหลือได้โดยด่วนทาง สายด่วนนิรภัย 1784 ตลอด 24 ชั่วโมง